सन्तोष एक्लैको पाँच गोल
सन्तोष गोङबा एक्लैले पाँच गोल गरेपछि न्युरोड टिम (एनआरटी) ले एन्फा यू–१६ युथ लिग फुटबलमा शनिबार त्रिभुवन आर्मीमाथि ५–१ को फराकिलो जित हात पारेको छ ।
काठमाडौँ — सन्तोष गोङबा एक्लैले पाँच गोल गरेपछि न्युरोड टिम (एनआरटी) ले एन्फा यू–१६ युथ लिग फुटबलमा शनिबार त्रिभुवन आर्मीमाथि ५–१ को फराकिलो जित हात पारेको छ ।भक्तपुर सल्लाघारीस्थित सैनिक आवासीय विद्यालयको मैदानमा भएको खेलमा सन्तोषले २८ औं मिनेटमा गोलको खाता खोले । त्यसपछि ४१ औं मिनेटमा दोस्रो गोल गरेका उनले ५० औं मिनेटमा ह्याट्रिक पूरा गरे । उनले थप गोल ६३ र ८१ औं मिनेटमा गरे । आर्मीको युवा टिमका लागि दीपक बिकले ४३ औं मिनेटमा एक गोल फर्काए । प्रतियोगिताको पहिलो चरणमा सबैभन्दा ठूलो जित मछिन्द्र यू–१६ ले निकाल्यो । टोलीले च्यासलमा भएको खेलमा खुमलटार यू–१६ लाई ६–१ ले हराएर १० क्लब सहभागी प्रतियोगिताको पहिलो चरण सकिँदा शीर्षस्थान हासिल गर्‍यो । उक्त खेलमा भूपेन्द्र धरला र सविनय कटुवालले २–२ गोल गरे । कविर तामाङ र साङ्गे उर्गेन दोर्जी योन्जनले एक–एक गोल गर्न भ्याए । खुमलटारका लागि एकमात्र गोल अलिक श्रेष्ठले ६१ औं मिनेटमा पेनाल्टीबाट गरे ।च्यासलमै भएको दोस्रो खेलमा संकटा यू–१६ ले सौरभ तामाङको गोलमा अग्रता लिए पनि त्यसलाई जोगाउन सकेन र एपीएफ यू–१६ सँग २–१ ले हार्‍यो । रोहित गोले र विकास बोहराले दोस्रो हाफमा गोल गर्दै विभागीय टिमलाई जिताए । एन्फा कम्प्लेक्समा भएको प्रतिस्पर्धामा फ्रेन्ड्स यू–१६ ले अर्जित तामाङले अन्त्यतिर दुई गोल गरेपछि चर्च ब्वाइज यू–१६ लाई २–० ले पराजित गर्‍यो ।